google/wiki40b huggingface dataset:
Skihopping under Asiatiske vinterleker 2011

Skihopping under Asiatiske vinterleker 2011. Skihopping var en av flere sporter under de sjuende Asiatiske vinterleker som ble arrangert i Almaty og Astana i Kasakhstan. Det var andre gangen skihopping var med på programmet i de asiatiske vinterleker. Det var tre øvelser, normalbakke, storbakke og lagkonkurranse, kun for menn. Det var 19 utøvere fra fire nasjoner som deltok i konkurransene som ble avviklet i perioden 31. januar til 4. februar 2011. Japan ble beste nasjon med to gullmedaljer foran Kasakhstan med en.
Erebinae

Utseende

Gruppen omfatter både forholdsvis små og ganske store arter, men alle er relativt slankbygde til nattfly å være, med brede, trekantede forvinger. Slekten ordensbånd (Catocala) har kamuflasjefargede gråspraglete forvinger, men fargerike bakvinger i rødt, gult eller blått med mørk ytterkant, som har gitt opphav til det norske navnet. Ordensbåndenes larver er lange og tynne, brune og knudrete og ligner sterkt på døde kvister.

Levevis

Ordensbåndene flyr om natten, mens de små artene grått slåttefly og brunt slåttefly er dagflygende. Ordensbåndenes larver lever på løvtrær og busker, mens de fleste av de andre artene lever på vikker og andre planter i erteblomstfamilien.
Matilda (bok)

Matilda (engelsk Matilda) er en barnebok fra 1988 av den norsk-walisiske forfatteren Roald Dahl. Boka ble illustrert av Quentin Blake.
Hovedpersonen er det 7-årige vidunderbarnet Matilda, som har blitt født inn i en familie hvor hun ikke passer inn. Foreldrene hennes og broren hennes bryr seg lite om henne, og verdsetter ikke hennes lærelyst. Matilda er alene hjemme hver dag, fordi foreldrene er på jobb. Hun lærer seg raskt å lese. Før hun begynte på skolen hadde hun lest igjennom alle bladene de hadde i huset og barnebøkene på biblioteket. 
Når Mailda begynner på skolen, har hun en forferdelig rektor som heter Miss Trunchbull. Miss Trunchbull hater barn. Frøken Honey er læreren til Matilda, og er kjempesnill med alle elevene. Til slutt tar Matilda hevn på miss Trunchbull. Det hele ender med at foreldrene til Matilda må flykte fra politiet fordi faren har malt om og byttet skiltene på bilene til bankranere (i filmen er det fordi han har stjålet bildeler). Matilda blir adoptert av frøken Honey, og de flytter sammen i frøken Honeys hus, hvor de lever lykkelig i alle sine dager.
Filmen Matilda kom ut i 1996 med Danny DeVito som regissør og i hovedrollen som faren til Matilda. En musikalversjon av boken hadde premiere i 2010.
Granvin stavkirke

Granvin stavkirke var en stavkirke i Granvin i Hardanger som ble revet rundt 1722. Det er ikke bevart noen kjente bygningsrester fra kirken. Kirken stod på den samme tomten som dagens Granvin kirke, ved Granvinsvatnet.

Historie

Det finnes ikke noe grunnlag for en detaljert datering av kirken. Et Granvin sogn er nevnt i kildene i 1306, og det må altså ha eksistert en kirke i Granvin senest da. Kirken ble utvidet i tømmer to ganger: I 1690-92 med 20 ganger 20 fot (omtrent 6 ganger 6 meter), og i 1702–04 ble koret utvidet med 16 fot (5 ganger 5 meter). Kirken er siste gang nevnt i rapporter fra 1722, da som en bygning halvt av stav og halvt av tømmer. Kort etterpå må den ha blitt revet, for en rapport fra 1885 sier at den nåværende kirken da var nærmere 200 år gammel.

Utseende

Det fremgår av kirkens regnskap for 1699–1701 at kirken var omgitt av en svalgang. Denne må ha gått rundt hele kirken, da det i 1665 ble omtalt en svale i østre Bryst (gavl). Et tårn på taket ble omtalt i 1660. Det ble fornyet i 1690. Kirken hadde våpenhus i vestre ende og ved korinngangen på sørsiden. Innvendig var kirken malt. Størrelsen på skipet skal ha vært 46 fot ganger 22 fot (omtrent 14 m x 7 m) og koret 36 fot ganger 18 fot (11 m x 6 m).
Apaosha

Apaosha (avestisk: Apaoša, Apauša) er i det avestiske språket navnet på zoroastrismens demon for tørke. Han er illustrert motsatt av Tishtrya, guddommen av stjernen Sirius og vokteren av nedbør. I zoroastrismens tradisjon tilnærmes Apaosha som Aposh eller Apaush.
Fergesambandet Fillan–Brøttingsvåg

Fergesambandet Fillan–Brøttingsvåg var et fergesamband over Fillfjorden mellom Fillan og Brøttingsvåg i Hitra kommune i Trøndelag.
Fergeforbindelsen ble etablert i 1967 for å knytte Fjellværøy sammen med fast-Hitra. Fergesambandet ble i sin helhet lagt ned da Fjellværøyforbindelsen åpnet for fri ferdsel 10. juli 1992.
Sambandet ble trafikkert av Fosen Trafikklag og ble betjent av fergene MF «Fjellværøy», MF «Hemne» og MF «Frøyaferja».
Ostepresse

Ostepresse er et redskap til å presse ut myse av ostemassen og til å forme osten med. Ostepresser kan ha en steinkasse , skrue eller en vektstang som presser mot en plate som legges over osten. Under pressing kan osten ligge i en ostekolle av tre, i en metallbeholder med perforerte sider eller i en rund trøsk av tre. Trøsken er laget av et langt spiralformet trespon som kan surres med et rep utvendig. Slik kan denne trøsken tilpasses ostens størrelse.
Noen synonymer: osteskrue, osteklemme, osteperse og ostering.
Avatar: The Legend of Aang (videospill)

Gameplay

I spillet kan du velge mellom å være en av de fire personene Aang, Katara, Haru og Sokka. Hver av dem har sine egne våpen og kampteknikker. Du lærer også nye evner etter hvert som du beseirer fiender. I spillet kan man også bruke ulike gjenstander som rustning, chi, magiske gjenstander og helbredende drikk.
Ian Buchanan

Film og TV

Buchanan TV-debuterte i 1986 da han fikk rollen som Duke Lavery i den amerikanske såpeserien General Hospital, en rolle han hadde til 1989. Han filmdebuterte i 1988 via en birolle i thrilleren The Seventh Sign, og fra 1988 til 1990 hadde han en fast rolle i komiserien It's Garry Shandling's Show. I 1990 hadde han en sentral rolle i Columbo-episoden Columbo Cries Wolf, før han samme år fikk rollen som den halvkomiske og motebeviste beileren Dick Tremayne i den am. kultserien Twin Peaks. Han har etter det gjort seg bemerket i såpeserien Port Charles (2002–03), som var en spin-off fra General Hospital. Han hadde i perioden 2005-06 fast rolle som Dr. Greg Madden i såpeserien All My Children, og i perioden 1993-2008 (med noen opphold) fast rolle som Dr. James Warwick i såpeserien Glamour. Han spiller fremdeles i denne serien. 
Han har hatt få filmoppdrag, men en kan nevne filmtitler som The Cool Surface (1994), Lying in Wait (2000) og Panic Room (2002). I 2009 er han aktuell i thrilleren Mate og komedien Make the Yuletide Gay.
Bucanan har også hatt sceneoppdrag og var med på teateroppsetninger i Los Angeles av kjente stykker som Equus, The Heiress og The Maids. Han vant for førstnevnte stykke en Drama-Logue award.

Priser

I 1997 vant han en Daytime Emmy Awards for sin rolle i Glamour (Han har vært nominert fire ganger for denne prisen), og i 1999 vant han en Soap Opera Digest Awards for samme rolle. I 1988 vant han samme pris for sin rolle i General Hospital.
Homer City kullkraftverk

Homer City kullkraftverk er et kullkraftverk i Indiana County, delstaten Pennsylvania i det østlige USA. Det har en installert produksjonskapasitet på 2 012 MW, fordelt på 3 omtrent like store blokker / turbiner. Dette er delstatens nest største kraftverk mlt etter effekt. Operatør er Edison Mission Energy Co.
Anlegget ble bygget ut i årene 1969–1977. Brenselkilden er bitumenøst kull.Utslippene av CO2 i 2007 var totalt 12,8 mill tonn.
Aqua Appia

Aqua Appia var den første romerske akvedukten. Den ble bygget i 312 f.Kr. av Appius Claudius Caecus, den romerske censoren som også bygde den viktige veien Via Appia. Dens kilde, som ifølge Frontinus ble anslått å ligge omtrent 780 romerske steg unna via Palestrina, ble angivelig skapt av Caius Plautius Venox.
Aqua Appia strakk seg 16,4 km inn til byen Roma, gjennom Porta Maggiore, og rant ut i Forum Boarium, like ved Porta Trigemina. Omtrent hele dens lengde var under bakken, noe som var nødvendig på grunn av høydeforskjellene på dens kilde og utløp, og førte også til beskyttelse fra angrep under samnitterkrigene som pågikk under byggingen. Etter å ha ankommet Romas høyder, gikk akvedukten gjennom tunneler i Celio- og Aventinerhøyden med en opphøyd seksjon i mellom. En detaljert moderne modell av antikkens Roma viser akvedukten går gjennom toppen av Serviusmuren over Porta Capena. Den senket seg kun 10 meter av dens hele lengde, noe som er bemerkelsesverdig ingeniørkunst for sin tid.
Frontinus regnet på at akvedukten kunne levere 73 000 kubikkmeter med vann til Roma hver dag.
RingsakerOperaen

RingsakerOperaen er et amatørbasert operaselskap i Ringsaker i Hedmark. Det ble etablert i 1979, etter at Ringsaker Operakor var dannet to år tidligere. RingsakerOperaen hadde sin første oppsetning i 1979: Elskovsdrikken av Donizetti. Operaen satt opp flere operaer, om enn ikke hvert år, og har også andre arrangement gjennom året. Oppsetningene skjer i samarbeid mellom profesjonelle og frivillige aktører. 
Foreningen ble omorganisert til en stiftelse i 1998, med tilslutning fra Ringsaker Operakor, RingsakerOperaens Venner, RingsakerOperaen Produksjon og Hedmarken Symfoniorkester.  Operasjef er (pr. 1.mai 2014) Kari Elisabeth Bekken. Hun etterfulgte Marit E. Selfjord som igjen hadde etterfulgt Durita Brattaberg. 
Hovedoppsetningen i 2011 var en nyskrevet opera av Ragnar Söderlind etter Tryggve Andersens roman I Cancelliraadens dage, som har handling fra Ringsaker. 
RingsakerOperaen mottok Hedmark fylkeskommunes kulturpris i 1996.
.eus

.eus er toppnivådomene for baskisk språk og kultur.
Organisasjonen Puntu eus har jobbet for opprettelsen av toppnivådomenet siden 2008.
12. desember 2013 tegnet Internet Corporation for Assigned Names and Numbers (ICANN) en avtale med Puntu eus som gjør dem til administrator av toppnivådomenet.
Stangeria

Karaktertrekk

Stangeria eriopus har flikete, bregne-aktige blader som atskiller den fra alle andre arter av den store gruppen konglepalmer. Arten har to varianter eller former, en i skogen og en på gressmarker.
Varianten i skog krever mer nedbør, og har store , brede blader som kan bli inntil 2 meter lange. Varianten på gress-steppe tåler både tørke og regelmessig gressbrann, og har tykkere bladplater som blir maksimum 30 cm lange. Stilkene er i sin helhet underjordiske, og roten minner om en hvit-gul gulrot eller roten av selsnepe. En liten bit av roten kan spire etter en tid om den oppbevares riktig. Røttene vokser sideveis og er voksested for kolonier av blågrønnbakterier som kan fiksére nitrogen, akkurat slik som også or og en rekke belgplanter kan gjøre. 
Stangeria eriopus har separate hann- og hunnplanter, og formerer seg far 5-7-års alder. Konglene er koniske og vokser på stilker. Insekter pollinerer konglene, som tiltrekker seg insekter ved hjelp av en svak duft. Når konglene er modne faller de fra hverandre og frigjør slik de røde frøene, som 2-3 cm lange og nesten runde.

Utbredelse og bruk

Stangeria eriopus vokser langs østkysten av Sør-Afrika og sørkysten av Mosambik, kun langs Det indiske hav. Den kan trives både på sandstein, i leirstein og på granittbunn. Planten foretrekker sandbunn med surt jordsmonn, og tåler skygge. Arten vokser i to varianter i henholdsvis gress- og skogbeltet langs foten av Drakensberg, fjellrekken som løper langs sørøstkysten av det sørlige Afrika. Arten vokser i et belte som er 50 km bredt, og som starter 2 km innover fra selve kyststripen.  Vanlig nedbørsfall er 750-1 000 mm.
Stangeria brukes i tradisjonell naturmedisin i det sørlige Afrika, og dette begynner å true arten moderat.
Senterkirken

Senterkirken Eiker er en frimenighet på Loesmoen i Hokksund.
Menigheten ble etablert av Tor-Egil og Elsa Røyland. Høsten 2007 tok deres eldste sønn, Tormod Røyland over som pastor. Menigheten har egne lokaler i Finneveien 27 i Hokksund, og har sine møter på søndager kl. 17.00.
Massemord

Massemord er en handling når mange mennesker myrdes, typisk sett samtidig eller over en relativ kort tidsperiode. FBI, den amerikanske etat for etterforskning av kriminalitet, definerer massemord som mord på tre eller flere personer i løpet av en hendelse uten noen «avkjølingsperiode» mellom mordene. En massemorder opptrer typisk sett på et sted hvor en eller flere mennesker dreper andre personer. Mange handlinger som involverer massemord ender ofte med at de som er ansvarlige for handlingen dør av selvmord eller blir drept av politiet.
Et eksempel er Andrej Tsjikatilo som ble dømt for 52 mord begått over en tiårsperiode. Holocaust omtales som organisert massemord og Adolf Eichmann regnes som en av sentrale lederne i organiseringen av massemordet.
Et annet eksempel på en massemorder er den norske nasjonalisten og islamofoben Anders Behring Breivik, gjerningspersonen bak terrorangrepene i Norge 22. juli 2011.
Torquato Tasso

Liv

Torquato Tassos far var aktiv i politikken, og på grunn av politiske omstendigheter ble familien tvunget til å forlate Sorrento. Torquato vokste opp i Napoli, der han ble innskrevet i jesuittenes skole. Han begynte å studere jus ved universitetet i Bologna, men avbrøt studiene for å ofre seg for skrivingen. I 1565 ble han hoffpoet og kronikør for huset Este i Ferrara. 
Gjennom store deler av livet var Tasso plaget av psykisk sykdom, som blant annet ga seg utslag i forfølgelsesvanvidd. Han ble innkalt til Kurien for å forklare seg etter et særdeles kraftig følelsesutbrudd, men hans beskytter, hertugen av Ferrara, forstod at det dreide seg om mental sykdom.  Kurien viste derfor Tasso forståelse, og betalte for hans hospitalisering. De siste årene førte han et omflakkende liv, og i hele sju år var han innlagt på hospital på grunn av voldsom atferd. Kurien løslot ham fra sin varetekt etter inntrengende bønn fra hans nærmeste venner, men bedre var han ikke blitt. I 1595 ble han kalt til Roma for å motta en pris av pave Clemens VIII for sin diktekunst, men døde 25. april 1595, fattig og nedbrutt, dagen før han fikk motta laurbærkransen.
Tassos gravmonument står i kirken Sant'Onofrio på Janiculum i Roma. I det tilstøtende klosteret ligger rommet der han døde. Dette er nå omgjort til museum.  På Gianicolo-høyden ligger fremdeles yndlingsmålet for hans spaserturer: I en veisving, i restene etter et romersk amfiteater, der munkene ofte mediterte under et gammelt eiketre, finner man ennå en gammel trestamme som kalles "Tassos eik". Helgenen Filippo Neri skal også ha søkt sjelefred her.

Verk

Tassos første viktige verk var hyrdedramaet Amita, som han skrev til en fest ved hoffet i 1580.
Hans mest berømte verk er imidlertid eposet La Gerusalemme liberata (Det befridde Jerusalem) fra 1581, som han skrev etter omfattende studier av eldre krøniker. Selv om Det befridde Jerusalem har et visst historisk preg, må handlingen oppfattes som ren fiksjon. Som en gest til oppdragsgiveren har han latt stamfaren til huset Este, Rinaldo d’Este, være eposets helt, og det kryr av overnaturlige og fantastiske tildragelser.
I 1587 skrev Tasso tragedien Torrismondo om prinsesse Alvida av Norge, som tvangsgiftes med goterkongen Torrismondo når hun heller ville giftet seg med barndomsvennen kong Germondo av Sverige!
Gadolinium

Historie

I 1880 observerte den sveitsiske kjemikeren Jean Charles Galissard de Marignac spektrallinjer forårsaket av gadolinium i prøver av didymium og gadolinitt. Den franske kjemikeren Paul Émile Lecoq de Boisbaudran skilte ut gadolinia (gadoliniumsoksid) i 1886. Grunnstoffet i ren metallisk form ble isolert i 1935 av Georges Urbain.
Grunnstoffet er oppkalt etter oppdageren av gadolinitt, den finske kjemikeren og geologen Johan Gadolin.

Egenskaper

Gadolinium er et sølhvitt formbart metall som lar seg banke ut i plater. Det hører til de sjeldne jordmetallene og lantanoidene i tredje gruppe av periodesystemet, og foreligger i kjemiske forbindelser vanligvis som det treverdige ionet Gd³⁺. I motsetning til de andre sjeldne jordmetallene er stoffet relativt korrosjonsbestandig i tørr luft. I fuktig luft oksiderer det imidlertid raskt, og danner et løst oksidsjikt som skaller av og blottlegger mer metall for oksidasjon. Det reagerer langsomt i vann og løses opp i fortynnede syrer.
Gadolinium er et ferromagnetisk metall som blir superledende ved temperaturer under 1,083 K.
Det har også magnetokaloriske egenskaper, noe som betyr at stoffets temperatur øker når det utsettes for et magnetfelt, og reduseres når magnetfeltet forsvinner.

Isotoper

Naturlig forekommende gadolinium består av 6 stabile isotoper: ¹⁵⁴Gd (2,18%), ¹⁵⁵Gd (14,8%), ¹⁵⁶Gd (20,47%), ¹⁵⁷Gd (15,65%), ¹⁵⁸Gd(24,84%), ¹⁶⁰Gd (21,86%),og 1 ustabil (og dermed radioaktiv) isotop: ¹⁵²Gd (0,2%) med halveringstid 1,081 × 10¹⁴ år. I tillegg er 29 kunstig fremstilte ustabile isotoper kjent. De mest stabile av disse er ¹⁵⁰Gd med halveringstid 1,792 × 10⁶ år, ¹⁴⁸Gd med halveringstid 74,6 år, ¹⁵³Gd med halveringstid 240,4 døgn, ¹⁵¹Gd med halveringstid 124 døgn, ¹⁴⁶Gd med halveringstid 48,27 døgn, ¹⁴⁹Gd med halveringstid 9,28 døgn, ¹⁴⁷Gd med halveringstid 38,06 timer. Alle de resterende isotopene har halveringstider kortere enn 1 døgn, og de fleste kortere enn 30 minutt.
CAS-nummer: 7440-54-2

Forekomst

Gadolinium forekommer ikke i ren form naturlig, men finnes sammen med andre sjeldne jordmetaller i mineralene monazitt og bastnäsitt. Andelen i jordskorpen er i gjennomsnitt omkring 6 mg per kg (ikke medregnet havet).

Anvendelse

Gadolinium brukes i jern-legeringer, CD-plater, mikrobølgeovner, TV-skjermer, og som kontrastmidler for MR-undersøkelser.
Saft (album)

Historie

Variasjonen var usedvanlig stor, med så vidt forskjellige inspirasjonskilder som progressiv rock, norske folkeviser, klassisk musikk og heavy metal. På platen var låta «All the Time». Som vokalist Ove Thue hadde basert teksten på et slagord som oppsto i USA under Vietnamkrigen: «Fighting for freedom is like fucking for virginity.» Dette ble brukt som refreng, noe som ble for sterkt for BBC. Den britiske radiokanalen nektet å spille platen da den ble sendt inn som norsk bidrag til Europatoppen i mai 1971. Saft svarte med å trykke «Censored by BBC» på singlens omslag – rett over et foto av en naken Ove Thue, resten av bandet var også med på bildet, men med klær. Platen ble til slutt spilt, men med sensur over de den nevnte strofen.
Saft kom til å bli en av de første profilerte gruppene i Norge som hadde et bandnavn på norsk og utga plater hvor de sang på eget morsmål. Drivkraften til dette fikk de mens de var engasjert av Den Nationale Scene i Bergen som musikere og skuespillere i den norske versjonen av hippiemusikalen Hair. 
«
Antikrigsbudskapet i Hair påvirket en del av sangene jeg skrev. Jeg så at det faktisk var mulig å synge meningsfulle rocketekster på norsk,» forteller Ove Thue
På denne denne platen var «Fjøsvise» den eneste låta som ikke ble sunget på engelsk, men den var heller ikke på Bergensdialekt, men nynorsk. Før trønderrocken, Vømmøl Spellmannslag og Stavangerensemblet ble dialekt nesten bare brukt som komisk virkemiddel i populærmusikken.
I 2007 slapp det tyske plateselskapet Mayfair Music albumet på nytt på vinyl, i et begrenset opplag på 500 kopier. Bonusspor var en liveversjon av «Paint It Black».
King's Commendation for Brave Conduct

Bakgrunn

Utmerkelsen ble til i 1939 som følge av utviklingen av et belønningssystem for sivil innsats etter utbruddet av andre verdenskrig. King's Commendation for Brave Conduct utgjorde fjerde og laveste trinn i et system med George Cross øverst, etterfulgt av George Medal og med bruk av Order of the British Empire på trinn tre. Den tilsvarte da Mentioned in Despatches for militær stridsinnsats. King's Commendation for Brave Conduct kunne tildeles posthumt og ble i tillegg til sivil innsats også benyttet til å belønne innsats fra militære utenfor direkte stridssituasjoner.

Utforming

Opprinnelig besto King's Commendation for Brave Conduct bare av et diplom. 
Omkring 1943 ble det innført et merke i rødt og gullfarge til å bæres på tøyet. Det var av plast og hadde et opprett sverd i en kronet krans og med et bredt bånd med innskriften «FOR BRAVE CONDUCT» over tre linjer.
Plastmerket ble i 1945 erstattet av et laurbærblad i sølv for sivile og eikeblad i bronse for militære, tilsvarende merket for Mentioned in Despatches. Sivile som er tildelt Defence Medal bærer merket på dennes medaljebånd. I andre tilfeller bæres merket direkte på klesdrakten.

Norske innehavere

Utmerkelsen ble også tildelt nordmenn. Blant disse er Arne Laudal, Kai Holst, Håkon Kyllingmark, Peter Michael Motzfeldt og Jan Solberg.
Sigurd Hoel

Liv

Han var sønn av læreren Lars Anton og Elisa Dorothea Hoel, og vokste opp i Odalen. Barndomshjemmet er bevart som Sagstua Skolemuseum/Sigurd Hoels hjem. Han kom etter hvert til Ragna Nielsens skole i Kristiania, men da han gikk ut derfra i 1909, hadde han ikke råd til å begynne på universitetet straks. Han arbeidet en tid som forsikringsselger, før han kunne begynne å studere i 1910, samtidig som han forsørget seg ved lærerjobber. I 1913 ble han ansatt ved Ragna Nielsens skole.
I universitetstiden var han redaktør for bladet Minerva. Hans litterære karriere begynte med novellen «Idioten» fra 1918, da han vant en skrivekonkurranse. Samme år ble han ansatt i Socialdemokraten som litteratur- og teaterkritiker. I 1920 skrev han komedien Den enes død sammen med vennen Finn Bø. Harald Grieg skaffet ham arbeid som konsulent for Gyldendal Norsk Forlag, og Erling Falk gjorde ham til redaktør for «Mot Dag».
1924 reiste han til Berlin for å studere sosialismen, og her skrev han sin første roman, Syvstjernen. Han fortsatte til Paris, hvor han møtte Caroline Schweigaard Nicolaysen (død 1960) også kjent som Nic Waal, som han giftet seg med i Norge i 1927. De ble skilt i 1936, og samme år giftet han seg på ny med Ada Ivan. Under krigen vendte Hoel og hans kone tilbake til Odalen. Han deltok i motstandsbevegelsen, og skrev artikler for motstandspressen. I 1943 måtte han flykte til Sverige.
Hoel hadde kort tid tilknytning til landsmålsbevegelsen, men tok senere aktiv del i riksmålskampen. Han var blant stifterne av Forfatterforeningen av 1952 og var formann for Riksmålsforbundet fra 1956 til 1959. Han døde av slag, 69 år gammel.

Forfatterskap

Veien til verdens ende (1933) er en barneskildring fra bondemiljø, og regnes som et av hans hovedverker, sammen med bl.a. romanen Møte ved milepelen (1947). I denne romanen tar han både avstand fra nazismen og problematiserer krigsoppgjøret. Den siste romanen, Trollringen (1958), er også blant hans mest kjente.
Som hovedkonsulent for norsk og oversatt skjønnlitteratur i Gyldendal Norsk Forlag satte Hoel sitt preg på en hele generasjon norsk litteratur. Fra 1929–1959 var Hoel redaktør for forlagets «Gule serie», der han introduserte flere utenlandske forfattere, ofte med en forbløffende fornemmelse for hvilke forfatterskap som ville bli stående. Serien omfattet 101 bøker, blant annet verker av forfattere som Ernest Hemingway, F. Scott Fitzgerald og Franz Kafka. Hoel skrev innledninger til alle bøkene, og innledningene er samlet i bøkene 50 gule (1939) og De siste 51 gule (1959).
Tuska Open Air Metal Festival

Tuska Open Air Metal Festival, er en finsk musikkfestival, ofte kun kalt Tuska (smerte, lidelse), og er den største heavy metal-festivalen i Norden.
Festivalen startet i 1998 og har gradvis økt i størrelse med tiden. Fra 2001 til 2010 har festivalen blitt holdt i Kaisaniemiparken midt i Helsingfors. I 2011 blir festivalen holdt på Suvilahti i Sörnäinen, Helsingfors.
I 2005, 2006, 2008 og 2010 var alle billetter utsolgt og over 36 000 publikummere var til stede for å se og høre 32 artister på det meste.
Av norske artister har blant annet disse opptrådt: Kvelertak, Enslaved, Satyricon, Immortal, Dimmu Borgir, Emperor og Gorgoroth.
Andre anerkjente artister av internasjonal størrelse har vært blant andre: Celtic Frost, Venom, Accept, Dio, Nightwish, Bruce Dickinson, Type O Negative, Kreator, Morbid Angel, Slayer, Cannibal Corpse, Suicidal Tendencies, W.A.S.P., Testament, Megadeth og Kamelot.
Norgesmesterskapet i gymnastikkhjul 2017

Norgesmesterskapet i gymnastikkhjul 2017 blir arrangert 18. - 19. mars 2017, i Spydeberghallen i Spydeberg. Arrangør er Spydeberg Turnforening og Norges Gymnastikk- og Turnforbund.